Misvel hefur gengið hjá sveitarfélögunum að útvega börnum leikskólapláss fyrir komandi skólaár. 12 mánaða börn eru komin með pláss í Garðabæ. Mönnunarvandi er stærsti vandi leikskólanna. Alls staðar gengur illa að manna stöður.
Innritun í leikskóla er ýmist lokið eða á lokametrunum. Á Seltjarnanesi og í Hafnarfirði hafa börn fædd í maí 2021 og eldri fengið leikskólapláss. Úthlutun er lokið hjá Seltjarnarnesbæ en í Hafnarfirði eru enn vonir um að hægt verði að úthluta yngri börnum pláss en það fer eftir því hvernig gengur að ráða í lausar stöður.
Úthlutun er ekki lokið í Kópavogsbæ en þar hefur hluti barna fædd í maí 2021 fengið pláss. Staðan er sú sama þar og í Hafnarfirði en yngri börn fá mögulega boð um pláss ef vel gengur að manna skólana.
Í Reykjanesbæ er úthlutun lokið en þar var árgangur 2020 tekinn inn, sem sagt börn á öðru aldursári. Í svari frá leikskólafulltrúa Reykjanesbæjar segir að þessi árgangur hafi verið óvenjustór.
Yngstu börnin sem hafa fengið boð um pláss í Reykjavík í haust eru fædd í apríl 2021. Úthlutun er ekki lokið en á sjöunda hundrað börn, tólf mánaða og eldri, eru á biðlista eftir þeim 200 leikskólaplássum sem borgin á eftir að úthluta.
Eins og síðustu ár er staðan nokkið frábrugðin í Garðabæ. Þar hafa tólf mánaða börn fengið pláss en sveitarfélagið innritar börn í leikskóla fram eftir ári. Yngsta barnið sem er nú þegar komið með pláss er fætt 30. ágúst 2021. Almar Guðmundsson bæjarstjóri í Garðarbæ segir að almennt leggi bærinn mikla áherslu á að bjóða upp á góðar starfsaðstæður fyrir starfsfólk leikskóla sem gæti mögulega skýrt hvers vegna betur hefur gengið hjá þeim að manna stöður en öðrum sveitarfélögum, þau greiði hins vegar ekki hærri laun.
Við höfum haft skilgreindar fjárhæðir sem leikskólastjórar og stjórnendur hafa haft svona til þess að halda í fólk og skapa meiri sveiganleika í starfinu. En það er það eina sem við höfum svona umfram hefðbundna kjarasamninga.
Mönnunarvandinn sé þó vissulega til staðar í Garðabæ eins og annars staðar.
Almennt varðandi mönnun þá er það auðvitað þannig að við finnum fyrir því að hún er mjög krefjandi. Við erum með laus leikskólapláss, það er að segja laust húsnæði en okkur vantar fólk.
